
ДО 
ПРЕДСЕДАТЕЛЯ НА ОБЩИНСКИ СЪВЕТ – БУРГАС

 


ДОКЛАДНА ЗАПИСКА
ОТ
МИХАИЛ НЕНОВ
ЗАМЕСТНИК-КМЕТ ОЗСДМП ПРИ ОБЩИНА БУРГАС

Относно: Предоставяне на безвъзмездна финансова помощ в полза на доц. К. А. Т., с постоянен адрес: гр. Бургас

УВАЖАЕМИ ГОСПОДИН ПРЕДСЕДАТЕЛ, УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,

В Община Бургас постъпи писмо с Вх.№74-00-52/05.02.2024 г. от г-жа В. Станкова – управител на Домашен социален патронаж, в което ни предоставя информация за гражданка в нужда, и случаят се разглежда като неотложен, обуславяйки се от следните обстоятелства.
Г-жа Т. е на 78 години, несемейна, няма близки и роднини, които да й оказват помощ и подкрепа. Живее сама в собствено жилище. Дълги години е работила като преподавател в Университет „Проф. Асен Златаров“ Бургас.

На 13.01.2024 г., дамата постъпва по спешност, след падане, в Клиника по ортопедия и травматология към УМБАЛ- Бургас АД, където ѝ е направена оперативна процедура с алопластика на тазобедрена става и колянна става. За операцията е трябвало да заплати голяма сума, същата е събрана от нейни познати. Към момента, доц. Т. е настанена в Отделение за долекуване (хоспис) при УМБАЛ- Бургас АД със симптоми на тежка деменция. Предстои да бъде прегледана и освидетелствана за нуждите на Експертно решение на ТЕЛК. Жената не е ориентирана за време и място, трудно влиза в адекватна комуникация. Не може да предостави информация за наличие на финансови средства. Поради тази причина е стартирана подготовка на документация за настаняване в специализирана институция за лица с деменция след изписването й от хосписа. 
След направена проверка в системата на МВР не са открити никакви живи роднини, които могат да полагат грижи за нея. След извършена справка в Дирекция „Социално подпомагане“ – Бургас, се установи, че лицето не е обект на социално подпомагане, съгласно действащата нормативна уредба. 
Предвид спешната и неотложна необходимост за оказване на подкрепа на нашата съгражданка, моля, в изпълнение разпоредбите на Правилника за предоставяне на еднократни безвъзмездни финансови помощи в полза на физически лица компетентните комисии по чл. 7, ал.1 да се произнесат по допустимост на искането, приложено към настоящата докладна и при положително становище на основание чл.21, ал.1, т.8 ЗМСМА, чл.60, ал.1 АПК Общински съвет – Бургас да вземе следните



РЕШЕНИЯ:

1. Да се предостави еднократна финансова помощ в размер на 2 000,00 лв. (две хиляди лева) за неотложни здравни и битови нужди на доц. К. А. Т.
2. Предвид тежкото здравословно състояние на лицето, допуска предварително изпълнение на решението по предходната точка на основание чл.  60, ал. 1 от АПК.


МИХАИЛ НЕНОВ
ЗАМЕСТНИК-КМЕТ ОЗСДМП

